Príloha č. 7

Odporúčanie Výboru ministrov Rady Európy k rodovému vzdelávaniu[[1]](#footnote-1)

„Presvedčený o tom, že **rovnosť medzi mužmi a ženami a rodová perspektíva musia byť integrované do všetkých úrovní vzdelávacieho systému od najútlejšieho veku, s cieľom podporiť medzi dievčatami a chlapcami, ženami a mužmi hodnoty spravodlivosti a participácie** nevyhnutných pre efektívny a aktívny výkon demokratického občianstva a budovanie skutočného partnerstva medzi ženami a mužmi v súkromnej i verejnej sfére, **odporúča, aby vlády členských štátov**:

1. preskúmali svoje právne predpisy a postupy s ohľadom na vykonávanie stratégií a opatrení uvedených v tomto odporúčaní a jeho prílohách;
2. presadzovali a podporovali opatrenia zamerané špecificky na implementáciu rodového hľadiska na všetkých úrovniach vzdelávacieho systému (gender mainstreaming) a vo vzdelávaní učiteľov s cieľom dosiahnuť faktickú rodovú rovnosť a zlepšiť kvalitu vzdelávania;
3. vytvorili v rámci celého vzdelávacieho systému mechanizmy, ktoré budú podporovať uplatňovanie, monitoring a vyhodnocovanie uplatňovania rodového hľadiska v školách;
4. dali toto odporúčanie na vedomie príslušným politickým inštitúciám a verejným a súkromným subjektom, najmä ministerstvám a/alebo verejným orgánom zodpovedným za definovanie a realizáciu vzdelávacích politík na národnej, regionálnej a miestnej úrovni, riadeniu škôl, miestnym a regionálnym orgánom, odborom a mimovládnym organizáciám;
5. monitorovali a vyhodnocovali pokrok vyplývajúci z prijatia stratégie gender mainstreamingu v školách, a informovali príslušné riadiace výbory o prijatých opatreniach a dosiahnutom pokroku v tejto oblasti.

Vyzývame vlády členských štátov **prijať a realizovať nasledovné opatrenia**:

**Právny rámec:**

1. začleniť zásadu rodovej rovnosti do vnútroštátnych právnych predpisov o vzdelávaní za účelom poskytnúť dievčatám a chlapcom rovnaké práva a príležitosti v škole a podporovať skutočnú (de facto) rovnosť medzi ženami a mužmi v spoločnosti ako celku;
2. posudzovať rodový vplyv budúcich právnych predpisov týkajúcich sa vzdelania a, v prípade potreby, revízie existujúcich právnych predpisov z hľadiska rodovej rovnosti;

**Vzdelávacie politiky a podporné mechanizmy:**

1. spustiť špeciálne programy, aby sa stratégia gender mainstreamingu vniesla do vzdelávacích politík a škôl;
2. vypracovať akčné plány a prideľovať prostriedky na realizáciu programov gender mainstreamingu, vrátane zabudovaného monitoringu a hodnotenia;
3. skúmať vplyv vzdelávacích politík na dievčatá aj chlapcov, mužov a ženy, obstarať kvalitatívne a kvantitatívne nástroje na hodnotenie dopadu rodu a využívať stratégiu rodového rozpočtovania za účelom podpory rovnakého prístupu a užívania školských zdrojov;
4. zabezpečiť, aby štatistické údaje ministerstva školstva a jeho orgánov boli členené podľa pohlavia, a tieto pravidelne uverejňovať;
5. zabezpečiť, aby výbory alebo pracovné skupiny zriadené týmito ministerstvami a/alebo orgánmi boli rodovo vyvážené;
6. organizovať osvetové iniciatívy a/alebo školenia o rodovej rovnosti a gender mainstreamingu pre pracovníkov ministerstva školstva;
7. pripraviť materiály o začlenení rodového hľadiska, najmä príklady dobrej praxe a šíriť tieto materiály, okrem iného prostredníctvom webových stránok ministerstva školstva a/alebo jeho ďalších orgánov a inštitúcií;
8. pripraviť a šíriť pokyny pre školy, učiteľov a tvorbu učebných osnov o začlenení rodového hľadiska, informovať školských inšpektorov o rovnosti mužov a žien ako prvku hodnotenia škôl a vypracovať ukazovatele pre zabezpečenie kvality a sebahodnotenie;
9. poskytnúť učiteľom a ďalším pedagogickým pracovníkom informácie o medzinárodných dohodách a smerniciach o rovnosti žien a mužov, a to najmä v oblasti vzdelávania;

**Vedenie škôl a školské organizácie:**

1. podporovať orgány vedenia škôl, aby zaviedli gender mainstreaming v školách;
2. scitlivovať rodičov a opatrovníkov a zapojiť ich do práce škôl o rovnosti žien a mužov a rodovej rovnosti;
3. podporovať širšiu vzdelávaciu komunitu, aby akceptovala ciele a poslanie vzdelávacích zariadení v súlade s prijatou stratégiou gender mainstreamingu a zohrávať aktívnu úlohu pri vykonávaní tejto stratégie;
4. podporiť vyvážené zastúpenie žien a mužov na všetkých úrovniach vzdelávacieho procesu, a to najmä medzi riaditeľmi škôl a ich zástupcov;
5. podporiť komplexný prístup k neformálnemu a formálnemu vzdelávaniu v školách - prístup, ktorý zahŕňa programy o životných zručnostiach (life-skills programmes), pokrýva ľudské práva, ľudskú dôstojnosť a rodovú rovnosť, rozvíja sebavedomie a sebaúctu, a podporuje informované rozhodovanie, a tým pripravuje dievčatá a chlapcov pre spoločenský a rodinný život;
6. podporovať demokratickú kultúru školy, ktorá zahŕňa prijatie vzdelávacích postupov, ktorých cieľom je posilnenie kapacity dievčat a chlapcov pre participáciu a aktívne zapájanie a pre nové chápanie vzťahov medzi dievčatami a chlapcami, ktoré je rovnocenné, ako predpoklad pre úplné uplatňovanie občianstva;
7. podporovať vyváženú participáciu chlapcov a dievčat v kolektívnom rozhodovaní a riadení školy, a vo všetkých mimoškolských aktivitách, napríklad školských radách, detských parlamentoch, mládežníckych fórach a kluboch, študentských asociáciách, výletoch, školských výmenách, dobrovoľníckej práci, na stretnutiach s miestnymi politickými predstaviteľmi a v rámci informačných kampaní;
8. podporovať orgány samosprávy a príslušných úradníkov, aby podporovali akékoľvek stavebné úpravové práce (sociálne zariadenie a ubytovanie, atď), potrebné pre školy, aby mohli ubytovať tak dievčatá ako aj chlapcov podľa im zodpovedajúceho životného štýlu;

**Pregraduálne a ďalšie vzdelávanie a príprava učiteľov a školiteľov/trénerov:**

1. podporovať zvyšovanie povedomia a školenia o rodovej rovnosti pre všetkých pracovníkov škôl, najmä riaditeľov škôl, vytvárať školské pomôcky a manuály pre učiteľov o rodovej rovnosti vo vzdelávaní, a distribuovať ich učiteľom;
2. zahrnúť do počiatočnej a ďalšej fázy vzdelávania obsah, ktorý umožňuje učiteľom premýšľať o svojej vlastnej identite, presvedčení, hodnotách, predsudkoch, očakávaniach, postojoch a reprezentáciách femininity/maskulinity, ako aj ich pedagogickej praxi, učitelia by mali prekonať rodovo stereotypné postoje a názory, ktoré môžu brzdiť osobný rozvoj chlapcov a dievčat a zabrániť im v realizácii ich plného potenciálu;
3. prinášať hodnoty rovnosti, rozmanitosti a rodovej rovnosti do rôznych oblastí pregraduálneho a ďalšieho vzdelávania učiteľov, a najmä do: tvorby, reprodukcie a prenosu vedomostí; dynamiky výučby (učebné materiály a metódy; interakcia a hodnotenie) a inštitucionálnej kultúry (organizácia školského dňa, usporiadanie školského a interiérového dizajnu, rekreačné aktivity, plagáty a reklamy);
4. zlepšiť verejný imidž učiteľskej profesie a, ak je to potrebné, zvýšiť platy učiteľov za účelom podpory mužov aj žien sa rozhodnúť pre učiteľskú kariéru, najmä v predškolskej výchove a na základnom a strednom stupni;

**Programy kurzov, školské kurikulá, predmety a skúšky:**

1. venovať špeciálnu pozornosť rodovým rozmerom v obsahu programov kurzov a všeobecne v procese prípravy kurikúl (predovšetkým v prípade vedeckých a technických predmetov) a v prípade potreby kurikulá prepracovať;
2. zhodnotiť význam žien v školských kurikulách a v jednotlivých odboroch a zdôrazniť význam ich skúseností a prínosu pre vyučované predmety (oblasti, témy, odbory);
3. vziať do úvahy rôzne záujmy a preferencie dievčat a chlapcov a rôzne prístupy k učeniu sa pri plánovaní kurikúl, aby sme zvýšili ich šance na úspešné štúdium a aby sme im rozšírili množinu vzdelávacích a kariérnych možností;
4. ak je to nevyhnutné, zaradiť vzdelávanie pre súkromný život do školských kurikúl a to  v záujme povzbudenia chlapcov a dievčat k samostatnosti v tejto oblasti, k zodpovednosti v partnerských vzťahoch a sexuálnom správaní, s cieľom bojovať proti sexizmu a rodovým stereotypom a pripravovať mladých ľudí pre partnerstvá založené na novom chápaní vzťahov medzi rodmi v súkromnom a verejnom živote;

**Učebné materiály:**

1. upovedomiť autorov a vydavateľov učebníc, učebných pomôcok, materiálov kariérneho poradenstva a pod. o potrebe prijatia rodovej rovnosti medzi kritériá posudzovania kvality tvorby týchto materiálov pre potreby škôl;
2. povzbudzovať učiteľov analyzovať, spochybňovať a tak odstraňovať sexistické stereotypy, ktoré môžu tieto učebnice, materiály a ďalšie produkty sprostredkovávať ich obsahom, použitým jazykom alebo ilustráciami;
3. povzbudzovať učiteľov analyzovať a odstraňovať sexizmus v obsahu, jazyku a zobrazeniach v komiksoch, v knihách pre deti, v hrách, v počítačových hrách, vo filmoch a na internetových stránkach, ktoré formujú postoje mladých ľudí, ich správanie a identitu;
4. vytvoriť a diseminovať indikátory pre posudzovanie učebných materiálov – predovšetkým učebníc a multimédií – z rodovej perspektívy;
5. Vyučovacie metódy a postupy:
6. začleniť analýzu učebných metód a postupov z rodovej perspektívy do príručiek pre sebahodnotenie a zabezpečenie kvality výuky v školách;
7. upovedomiť učiteľov o výsledkoch výskumov, ktoré poukazujú na rôzne správanie učiteľov smerom k chlapcom a dievčatám;
8. presadzovať gender mainstreaming v športe a voľnočasových aktivitách, kde rodové stereotypy a očakávania môžu ovplyvniť sebavnímanie chlapcov a dievčat, vytváranie vlastnej identity, zdravie, nadobúdanie zručností, intelektuálny rozvoj, sociálnu integráciu a rodové vzťahy;
9. povzbudzovať dievčatá a chlapcov k objavovaniu nových rolí, aktivít a oblastí záujmu a uisťovať sa, že majú rovnocenný prístup ku všetkým častiam kurikúl a vzdelávacieho procesu;
10. uistiť sa, že sa používa nesexistický jazyk a zohľadniť rodové rozmery v celej učiteľskej praxi a vo všetkých oblastiach škôl;

**Vzdelávanie v oblasti demokratického občianstva a ľudských práv:**

1. zaradiť rodovú rovnosť medzi hlavné časti vzdelávania v oblasti demokratického občianstva a ľudských práv a zaradiť tieto a ďalšie oblasti, ktoré sú životne dôležité pre demokraciu – menovite individuálne práva a zodpovednosti v súkromnej a verejnej sfére – do základnej legislatívy školských systémov ako cieľ, ktorý má byť dosiahnutý v kurikulách, školskej kultúre a vzdelávaní učiteľov;
2. vytvárať v školách podmienky, ktoré zohľadňujú potreby a záujmy tak dievčat ako aj chlapcov pokiaľ ide o otázky, ktoré majú vplyv na celú spoločnosť; umožniť im v sebe rozvinúť  a posilňovať demokratické občianstvo, okrem iného uznaním tak dievčat ako aj chlapcov za nositeľov spoločenských zmien a vytvárať také projekty, ktoré podporujú ich iniciatívu a sprostredkúvajú im poznanie zamerané priamo na aktívne konanie a na získanie zručností a tak vytvárať spojenia medzi životom v škole a mimo nej;

**Vzdelávacie a kariérne poradenstvo:**

1. zaradiť gender mainstreaming medzi ciele/úlohy vzdelávacieho a kariérneho poradenstva;
2. podporovať a školiť poradenských zamestnancov v používaní gender mainstreamingu, aby mohli  v prípade potreby analyzovať a zasiahnuť proti efektom sexistickej socializácie;
3. skúmať vplyv vnímania ženských a mužských rolí na identitu dievčat a chlapcov a podporovať v tomto kontexte v triedach diskusie zamerané na vzdelávacie a kariérne možnosti;
4. podporovať spoluprácu medzi školami a firmami s cieľom dať dievčatám a chlapcom lepšiu predstavu o voľných miestach v rôznych sektoroch trhu práce a predovšetkým v zamestnaniach, kde dominuje jedno pohlavie;
5. zostaviť a diseminovať štatistiky o rôznych povolaniach a zastúpení žien a mužov v nich;

**Prevencia a boj proti sexistickému násiliu:**

1. vychovávať mladých ľudí, aby vnímali vzťahy s ohľadom na rodovú rovnosť, ľudské práva, vzťahy moci a násilia;
2. poskytovať pokyny, ktoré pomáhajú školám, aby zabezpečili, že úcta k ľudskej bytosti je základom ich činnosti, a predchádzali všetkým formám individuálneho alebo kolektívneho násilia a diskriminácie, ktoré vedú k nebezpečným situáciám, strachu, prenasledovaniu, psychologickému alebo sexuálnemu obťažovaniu, fyzickým útokom alebo sexuálnemu násiliu dievčat a chlapcov v bežnom školskom živote;
3. zvyšovať povedomie zamestnancov a naučiť ich odhaliť, analyzovať, reagovať a bojovať proti všetkým formám sexistického násilia
4. upovedomiť dievčatá a chlapcov, aby si boli vedomí nebezpečenstva vykorisťovania, sexuálneho zneužívania a obchodovania s ľuďmi; zabezpečiť, aby školy mohli rýchlo reagovať na závažné porušovanie ich sexuálnej integrity a bezpečnosti (incest, znásilnenie, pedofília);
5. požadovať, aby školy vypracovali politiky a postupy na riešenie šikanovania na základe pohlavia, obťažovania a násilia;
6. upovedomiť riaditeľov škôl a učiteľov o násilí zakorenenom vo zvykoch a kultúre, ktoré ovplyvňujú buď ženy alebo mužov, aby ho mohli analyzovať a reagovať naň, a podporovať právo dievčat na sebaurčenie;

**Zraniteľné skupiny:**

1. podporovať osobitné opatrenia pre dievčatá a chlapcov zo skupín, ktorých zvyky a kultúra vedú k tomu, aby predčasne ukončili školskú dochádzku, a zamerať pozornosť rodičov k tejto otázke;
2. podporovať osobitné opatrenia pre mladých ľudí zo znevýhodnených skupín, a to tak chlapcov ako aj dievčatá, ktorí čelia sociálnemu vylúčeniu;

**Nové informačné a komunikačné technológie:**

1. prijať multisektorové strategické usmernenia týkajúce sa uplatňovania kritérií rodovej rovnosti pri používaní informačných a komunikačných technológií (IKT) vo vzdelávaní, a to najmä pri rozvoji a výbere multi-mediálnych produktov pre využívanie v školách;
2. presadzovať rovnaký prístup k IKT pre dievčatá a chlapcov od útleho veku v školách a iných formálnych a neformálnych školiacich a vzdelávacích kontextoch;
3. analyzovať, akým spôsobom dievčatá a chlapci používajú nové informačné a komunikačné technológie;

**Médiá:**

1. podporovať skúmanie úlohy, ktorú môžu médiá zohrať médiá vo výučbe a pomôcť mladým ľuďom (dievčatám a chlapcom) rozvíjať kritické postoje k sexistickým zobrazovaniam feminity, maskulinity a rodových vzťahov v spoločnosti;

**Výskum o rode vo vzdelávaní:**

1. iniciovať a podporovať výskum v oblasti „rod a vzdelávanie“, napríklad:

* výskum sexizmu v ústnej a písanej reči, ktorá sa používa v triede a inde v rámci školy, vrátane komunikácie medzi žiakmi;
* výskum inovatívnych projektov v oblasti rodových stereotypov a správania žiakov, reprezentácie maskulinity a feminity, novej identity pre dievčatá a vzťahy medzi dievčatami a chlapcami, so zvláštnym zreteľom na agresívne správanie a zneužívanie;

**Monitoring:**

1. zhromažďovať a pravidelne vyhodnocovať štatistiky týkajúce sa žiakov a ostatných účastníkov vzdelávacieho procesu v členení podľa pohlavia a to za všetky úrovne výučby, študijných programov, odborov a profesijných možností (najmä vo vedeckých a technických odboroch), pravidelne ich zverejňovať a zabezpečiť, že sú široko distribuované;
2. realizovať toto odporúčanie sledovaním a vyhodnocovaním politík, postupov a výsledkov gender mainistremingu;
3. pravidelne vyhodnocovať prijaté a realizované opatrenia, zverejňovať zistenia a šíriť ich všetkým zainteresovaným stranám.“

1. Neoficiálny preklad odporúčania bez úvodnej časti. Celé znenie v angličtine tu: <https://wcd.coe.int/ViewDoc.jsp?id=1194631&Site=CM> [↑](#footnote-ref-1)